Politiet leder nu efter ejeren af køerne.

En flok køer kom tirsdag formiddag på afveje, da de havde forvildet sig ud på motorvej E45 nær en rasteplads nord for Hobro. - Der var tale om en flok på 10 til 15 køer, som gik på sporet i sydgående retning omkring rastepladsen ved Senhøj, fortæller vagtchef ved Nordjyllands Politi, Karsten Højrup Kristensen. Politiet var på vej til området nord for Hobro for at dirigere køerne væk fra kørebanen, men køerne nåede selv at forlade motorvejen. - Vi skal have fundet ud af, hvis køer det er, der gik rundt derude, siger Karsten Højrup Kristensen. Han kan desuden fortælle, at der ikke er opstået nogen farlige situationer i forbindelse med køernes færden på motorvejen.